Երկու երկրների պետական օրհներգներով մեկնարկած միջոցառումը բացվեց Տեր Կարապետ քահանա Ղարիբյանի աղոթքով, որից հետո ելույթ ունեցավ Ուկրաինայում Հայաստանի դեսպան Անդրանիկ Մանուկյանը՝ շնորհավորելով ներկաներին Առաջին Հանրապետության 100-ամյակի կապակցությամբ: Դեսպանն ընդգծեց, որ իր գործունեության ընթացքում առաջին անգամ է տեսնում, թե ինչպես են տոնում Առաջին Հանրապետության անկախության տոնը: Անդրանիկ Մանուկյանը հակիրճ խոսեց առաջին Հանրապետության 2 տարվա գոյության մասին: «Մենք փոքր, գեղեցիկ, բայց իմ համար շատ մեծ երկիր ենք»,- ասաց դեսպանը՝ հիշեցնելով ներկաներին, որ Հայաստանն առաջին երկիրն է, որը պետական մակարդակով ընդունել է քրիստոնեությունը: Մանուկյանն իր խոսքում անդրադարձավ նաև հայ-ուկրաինական հարաբերություններին՝ դրանք համարելով ամուր և եղբայրական: Միևնույն ժամանակ նշեց, որ աշխարհաքաղաքական հարցերը չեն կարող խոչընդոտ հանդիսանալ հայ-ուկրաինական հարաբերություն: Դեսպանը երկու երկրների մասին խոսելուց հետո սահուն անցում կատարեց Հայաստանում տեղի ունեցած թավշյա հեղափոխությանը՝ նշելով, որ Հայաստանը աշխարհում միակ երկիրն է, որտեղ առանց զոհերի, առանց մեծ կորուստների իշխանափոխություն է տեղի ունեցել, իսկ միակ վնասվածքը վարչապետ Նիկոլ Փաշինյանի ձեռքն է եղել, որը հեղափոխության օրերին վիրակապված էր: «Ուկրաինայի հայերը եղել են Հայաստանի հետ»,- նշեց Անդրանիկ Մանուկյանը: